ຂປລ. ໃນລະຫວ່າງວັນທີ 11 ຫາ 13 ຕຸລາ 2017, ທ່ານ ທອງຜ່ານ ສະຫວັນເພັດ ຮອງລັດຖະມົນຕີກະຊວງການຕ່າງປະເທດ, ທັງເປັນຫົວໜ້າເຈົ້າໜ້າທີ່ອາວຸໂສອາຊຽນຂອງ ສປປ ລາວ ໄດ້ນຳພາຄະນະຜູ້ແທນລາວເຂົ້າຮ່ວມກອງປະຊຸມ ເຈົ້າໜ້າທີ່ອາວຸໂສອາຊຽນ (ASEAN Senior Officials’ Meeting), ກອງປະຊຸມປຶກສາຫາລືຮ່ວມ (Joint Consultative Meeting),ກອງປະຊຸມເຈົ້າໜ້າທີ່ອາວຸໂສອາຊຽນບວກສາມ(ASEAN Plus Three Preparatory Senior Officials’ Meeteing) ແລະ ກອງປະຊຸມເຈົ້າໜ້າທີ່ອາວຸໂສຂອງກອງປະຊຸມສຸດຍອດອາຊີຕາເວັນອອກ (East Asia Summit PreparatorySenior Officials’ Meeteing)ທີ່ ນະຄອນຫລວງ ມານິລາ, ຟີລິບປິນ.
ກອງປະຊຸມ ເຈົ້າໜ້າທີ່ອາວຸໂສອາຊຽນ, ໄດ້ຈັດຂຶ້ນໃນວັນທີ 11 ຕຸລາ 2017 ໄດ້ປຶກສາຫາລື ກ່ຽວກັບຄວາມພະຍາຍາມ ໃນການສືບຕໍ່ສ້າງຄວາມເຂັ້ມແຂງ ໃຫ້ແກ່ປະຊາຄົມອາຊຽນ ກໍຄື ການຈັດຕັ້ງປະຕິບັດ ແຜນແມ່ບົດປະຊາຄົມ ການເມືອງ-ຄວາມໝັ້ນຄົງອາຊຽນ 2025, ການຈັດຕັ້ງປະຕິບັດຂໍ້ສະເໜີແນະ ເພື່ອສ້າງຄວາມເຂັ້ມແຂງ ໃຫ້ແກ່ກອງເລຂາອາຊຽນ, ການສົ່ງເສີມການພົວພັນ ແລະ ຮ່ວມມືກັບພາຍນອກຄຽງຄູ່ກັບການສົ່ງເສີມ ບົດບາດຄວາມເປັນແກນກາງ ແລະ ຄວາມເປັນ ເອກະພາບ ຂອງອາຊຽນ.
ກອງປະຊຸມ ປຶກສາຫາລືຮ່ວມໄດ້ຈັດຂຶ້ນ ໃນວັນທີ 12 ຕຸລາ 2017 ແລະ ມີບັນດາ ຫົວໜ້າເຈົ້າໜ້າທີ່ອາວຸໂສ ຮັບຜິດຊອບເສົາຄໍ້າ ປະຊາຄົມການເມືອງ-ຄວາມໝັ້ນຄົງອາຊຽນ, ເສົາຄ້ຳປະຊາຄົມເສດຖະກິດອາຊຽນ ແລະ ເສົາຄ້ຳປະຊາຄົມວັດທະນະທຳ-ສັງຄົມອາຊຽນ ຂອງປະເທດສະມາຊິກອາຊຽນເຂົ້າຮ່ວມ. ກອງປະຊຸມໄດ້ປຶກສາຫາລື ເພື່ອກະກຽມໃຫ້ແກ່ ກອງປະຊຸມສຸດຍອດອາຊຽນຄັ້ງທີ 31 ແລະ ບັນດາກອງປະຊຸມສຸດຍອດ ທີ່ກ່ຽວຂ້ອງ ຊຶ່ງຈັດຂຶ້ນ ໃນວັນທີ 12-14 ພະຈິກ 2017 ທີ່ຟີລິບປິນ. ໃນນີ້ກອງປະຊຸມ ໄດ້ຜ່ານແຜນການເຄື່ອນໄຫວ ແລະ ວາລະກອງປະຊຸມລວມ ທັງບັນດາເອກະສານທີ່ຈະຮັບຮອງ ໃນກອງປະຊຸມສຸດຍອດອາຊຽນຄັ້ງທີ 31 ແລະ ບັນດາກອງປະຊຸມສຸດຍອດທີ່ກ່ຽວຂ້ອງ. ກອງປະຊຸມຍັງໄດ້ຮັບ ຟັງລາຍງານ ກ່ຽວກັບການຈັດຕັ້ງປະຕິບັດ ແຜນແມ່ບົດ ການເຊື່ອມຈອດອາຊຽນ 2025 ແລະ ປຶກສາຫາລືກ່ຽວກັບການປັບປຸງ ພາລະບົດບາດຂອງກອງປະຊຸມ ປຶກສາຫາລືຮ່ວມນີ້ ໃຫ້ມີປະສິດທິພາບຍິ່ງຂຶ້ນ. ພ້ອມດຽວກັນ, ກອງປະຊຸມກໍໄດ້ສຸມໃສ່ ການປຶກສາຫາລື ກ່ຽວກັບກິດຈະກໍາ ໃນ 3 ແຜນແມ່ບົດປະຊາຄົມອາຊຽນ 2025 ທີ່ມີລັກສະນະກວມລວມຫລາຍເສົາຄໍ້າ ແນໃສ່ຊອກຫາຂະແໜງການທີ່ເປັນເຈົ້າການ ໃນການຈັດຕັ້ງປະຕິບັດທັງລະດັບພາກພື້ນ ແລະ ລະດັບຊາດ ເພື່ອໃຫ້ກິດຈະກໍາດັ່ງກ່າວ ໄດ້ຮັບການຈັດຕັ້ງປະຕິບັດຢ່າງມີປະສິດທິພາບ ແລະ ປະສິດທິຜົນ.
ກອງປະຊຸມເຈົ້າໜ້າທີ່ ອາວຸໂສອາຊຽນບວກສາມ ແລະ ກອງປະຊຸມເຈົ້າໜ້າທີ່ອາວຸໂສ ຂອງກອງປະຊຸມສຸດຍອດອາຊີຕາເວັນອອກໃນ ວັນທີ 13 ຕຸລາ 2017 ໄດ້ປຶກສາຫາລືເພື່ອກະກຽມທາງດ້ານເນື້ອໃນ, ພະລາທິການ ແລະ ອື່ນໆ ໃຫ້ແກ່ກອງປະຊຸມສຸດຍອດອາຊຽນບວກສາມ ຄັ້ງທີ 20 ແລະ ກອງປະຊຸມສຸດຍອດອາຊີຕາເວັນອອກ ຄັ້ງທີ 12, ຊຶ່ງຈະຈັດຂຶ້ນ ໃນວັນທີ 13-14 ພະຈິກ 2017 ຢູ່ຟີລິບປິນ, ໂດຍສະເພາະແມ່ນໄດ້ປຶກສາຫາລື ກ່ຽວກັບບັນດາເອກະສານ ຜົນຂອງກອງປະຊຸມຕ່າງໆ ທີ່ຈະນຳສະເໜີ ໃຫ້ຜູ້ນຳພິຈາລະນາຮັບຮອງເອົາຢູ່ສອງກອງປະຊຸມສຸດຍອດດັ່ງກ່າວ.
ເນື້ອໃນ: ຂປລ